Dacă în alte țări epidemia de coronavirus se răspândește alarmant, în România nu va avea nicio șansă. Pentru că nicăieri coronavirusul nu va da peste un zid de specialiști, așa cum se va întâmpla în țara noastră – numai pe Facebook avem vreo 8 milioane de specialiști. Cifra ar putea fi chiar mai mare pe WhatsApp, doar că acolo e greu de urmărit.

”Știrile despre coronavirus au, de departe, cele mai multe comentarii, pentru că toată lumea lasă impresia că știe totul despre acest subiect”, a remarcat celebrul epidemiolog Decebal Popescu. ”Am văzut deja atât grupuri de Facebook specializate în coronavirus, cât și useri care își pun Coronaviros în loc de Photography sau Schengen la nume.”

”Dacă românii s-ar spăla pe mâini la fel de des cum își dau cu părerea despre coronavirus pe Facebook, am scăpa cu siguranță de o epidemie majoră”, a adăugat epidemiologul. ”Estimez însă că o bună parte din acești specialiști de pe Facebook se vor regăsi ulterior pe lista bolnavilor de coronavirus.”